DOI: 10.14457/tu.the.2018.524
title: การวิเคราะห์เชิงเปรียบเทียบระหว่างต้นทุนและผลตอบแทนจากการลงทุนปลูกมันสำปะหลังพันธุ์เกษตรศาสตร์ 50 และพันธุ์ใหม่แว๊กซี่ (waxy) ในพื้นที่อำเภอด่านขุนทด และอำเภอสีคิ้ว จังหวัดนครราชสีมา

description: การศึกษาเรื่อง การวิเคราะห์เชิงเปรียบเทียบระหว่างต้นทุนและผลตอบแทนจากการลงทุนปลูกมันสำปะหลังพันธุ์เกษตรศาสตร์ 50 และพันธุ์ใหม่แว๊กซี่ (waxy) ในพื้นที่อำเภอด่านขุนทด และอำเภอสีคิ้ว จังหวัดนครราชสีมา มีวัตถุประสงค์เพื่อศึกษาถึงสภาพทั่วไปของการเพาะปลูกมันสำปะหลัง เปรียบเทียบต้นทุนและผลตอบแทน วิเคราะห์จุดคุ้มทุน และวิเคราะห์ปัจจัยที่มีผลกระทบต่อการลงทุนปลูกมันสำปะหลังระหว่างพันธุ์เกษตรศาสตร์ 50 และพันธุ์ใหม่แว๊กซี่ (waxy) การศึกษาวิจัยนี้ใช้ข้อมูลการวิเคราะห์เชิงพรรณาและเชิงปริมาณ โดยการวิเคราะห์เชิงพรรณาศึกษาข้อมูลทั่วไป วิธีการปลูก ต้นทุน ผลตอบแทน รวมถึงปัญหาและอุปสรรคจากการลงทุนปลูกมันสำปะหลัง และการวิเคราะห์เชิงปริมาณ คือ การวิเคราะห์ต้นทุนและผลตอบแทน จุดคุ้มทุนและวิเคราะห์ปัจจัยที่มีผลกระทบต่อการปลูกมันสำปะหลังในพื้นที่อำเภอด่านขุนทด และอำเภอสีคิ้ว จังหวัดนครราชสีมา โดยแบ่งขอบเขตประชากรในการศึกษาเป็น 2 กลุ่มตัวอย่าง คือ เกษตรกรที่ปลูกมันสำปะหลังพันธุ์ดั้งเดิมได้รับความนิยมได้แก่ พันธุ์เกษตรศาสตร์ 50 และพันธุ์ใหม่แว๊กซี่ (waxy) โดยใช้ระยะเวลาในการวิจัยช่วงเดือนมิถุนายน พ.ศ. 2560 – เดือนกุมภาพันธ์ พ.ศ. 2561 ซึ่งเป็นช่วงฤดูเพาะปลูกจนถึงเก็บเกี่ยวผลผลิต จากการศึกษาพบว่า การลงทุนปลูกมันสำปะหลังพันธุ์เกษตรศาสตร์ 50 ให้ผลตอบแทนสุทธิสูงกว่าการลงทุนปลูกมันสำปะหลังพันธุ์ใหม่แว๊กซี่ (waxy) เฉพาะกลุ่มเกษตรกรที่มีการจำหน่ายต้นพันธุ์ แต่ในทางกลับกันกลุ่มเกษตรกรที่นำต้นพันธุ์ไปเพาะปลูกในฤดูกาลถัดไปนั้น การลงทุนปลูกมันสำปะหลังพันธุ์ใหม่แว๊กซี่ (waxy) ให้ผลตอบแทนสุทธิสูงกว่าการลงทุนปลูกมันสำปะหลังพันธุ์เกษตรศาสตร์ 50 อันเนื่องมาจากปัจจัยด้านราคาขายของมันสำปะหลังพันธุ์ใหม่แว๊กซี่ (waxy) ที่สูงกว่ามันสำปะหลังพันธุ์ดั้งเดิม เพราะมันสำปะหลังพันธุ์ใหม่แว๊กซี่ (waxy) มีมูลค่าเพิ่มทางเศรษฐกิจสูงกว่ามันสำปะหลังพันธุ์ดั้งเดิม แม้ว่าปริมาณผลผลิต/ไร่จะน้อยกว่าก็ตาม และปัจจัยด้านต้นทุนค่าขนส่งที่ต่ำกว่า เนื่องด้วยข้อจำกัดด้านสถานที่รับซื้อ ซึ่งเกษตรกรสามารถจำหน่ายได้เฉพาะโรงงานแปรรูปมันสำปะหลังเท่านั้น เนื่องจากอยู่ในช่วงแรกของการส่งเสริมให้มีการปลูกมันสำปะหลังพันธุ์ใหม่แว๊กซี่ (waxy) ทำให้เกษตรกรส่วนใหญ่ที่เลือกปลูกมันสำปะหลังพันธุ์ใหม่แว๊กซี่ (waxy) เป็นเกษตรกรที่มีพื้นที่ไม่ห่างจากสถานที่รับซื้อมากนัก และปริมาณผลผลิต/ไร่ที่ต่ำกว่า ส่งผลให้ค่าแรงงานและค่าใช้จ่ายในการขนย้ายของมันสำปะหลังพันธุ์ใหม่แว๊กซี่ (waxy) ต่ำกว่ามันสำปะหลังพันธุ์เกษตรศาสตร์ 50 เป็นผลให้ผลตอบแทนสุทธิจากการลงทุนปลูกมันสำปะหลังพันธุ์ใหม่แว๊กซี่ (waxy) สูงกว่าการลงทุนปลูกมันสำปะหลังพันธุ์เกษตรศาสตร์ 50 สรุปผลการศึกษา ผลตอบแทนสุทธิของการลงทุนปลูกมันสำปะหลังพันธุ์ใหม่แว๊กซี่ (waxy) จะสูงกว่ามันสำปะหลังพันธุ์เกษตรศาสตร์ 50 เมื่อเกษตรกรไม่มีการจำหน่ายต้นพันธุ์ (นำต้นพันธุ์ไปเพาะปลูกในฤดูถัดไป) แต่จากการศึกษาพบว่า ปัญหาและอุปสรรคที่มีผลต่อการตัดสินใจของเกษตรกรอย่างมากของมันสำปะหลังพันธุ์ใหม่แว๊กซี่ (waxy) คือความรู้ในการเพาะปลูกที่ไม่เพียงพอ และความแข็งแรงของสายพันธุ์ที่ทนต่อสภาพความแห้งแล้งได้น้อยกว่า เนื่องจากมันสำปะหลังพันธุ์แว๊กซี่ (waxy) เป็นมันสำปะหลังพันธุ์ใหม่ เกษตรกรยังไม่มีความรู้และความชำนาญในการปลูกเพียงพอ ซึ่งต่างจากมันสำปะหลังพันธุ์เกษตรศาสตร์ 50 ที่เกษตรกรมีประสบการณ์ในการปลูกมาหลายฤดูกาล ส่งผลให้ปริมาณผลผลิตมีความไม่แน่นอน และปริมาณแป้งในหัวมันสดน้อยกว่ามันสำปะหลังพันธุ์ดั้งเดิม ซึ่งปัจจัยเหล่านี้ล้วนส่งผลโดยตรงต่อรายได้ที่เกษตรจะได้รับ ดังนั้น หากมีการปรับปรุงและพัฒนาสายพันธุ์มันสำปะหลังพันธุ์แว๊กซี่ (waxy) และส่งเสริมให้เกษตรกรมีความรู้เพียงพอในการปลูก จะส่งผลให้มันสำปะหลังพันธุ์ใหม่แว๊กซี่ (waxy) กลายเป็นพืชเศรษฐกิจที่สร้างมูลค่าในอนาคต